  Анжелика Тихонова корреспондент Можгаын Дышетӥсьёсты дасясь Трокай Борисов нимо колледж бордын удмурт пиналъёслы «Егит тулкым» творчествоя смена ортче. Туэ со 12-тӥзэ радъяське ини. Со сярысь ивортодэтъя «Удмуртия» агентстволэн корреспондентэзлы сменалэн валтӥсь вожатоез Надежда Сапожникова вераз. Ужрадэ Алнаш, Вавож, Пичи Пурга, Можга ёросъёсысь но Можга карысь 14-17 аресъем 40 пиналъёс люкаськизы. Соос куать ӧръя дышетскизы. Театр, фольклор, эстрада, со сяна, суредазы мультяшной геройёсты удмурт сямен, «МультАРТ» нимамы ми сое. Киужасьёсмы вань на, соос Кибашлыослэн юртазы дышетскизы мунёос лэсьтыны. Эшшо блогер луонмы вань на Надежда Сапожникова, «Егит тулкым» сменалэн валтӥсь вожатоезПиналъёсты «Куара» огинысь, Бадӟым Уча черкогуртысь искусствоосъя нылпи школаысь, Дышетӥсьёсты дасясь колледжысь но Можга ёросысь лулчеберет удысысь ӧнерчиос дышетӥзы. Нылпиос туж мыло-кыдо асьсэдыз возьматӥзы направлениосын, соослы туж кельше. Соос туж данъяськыса верало, ми солы яке мукетызлы дышим шуыса. Анай-атайёссы лыкто ке, соос возьмато ини соослы, мактаськыны туртто. Адӟиське, соослы кельше шуыса Надежда Сапожникова, «Егит тулкым» сменалэн валтӥсь вожатоезДышетэм сяна, нылпиос понна трос пӧртэм удмурт ужрадъёс ортчытъязы. Соос котькытчы шумпотыса, мылысь-кыдысь пыриськизы. Куд-огъёсыз сцена вылэ ик нырысьсэ потӥзы, озьы ке но, ӧз кепыралэ. Кудӥз ке но нырысьсэ потэ сцена вылэ, но данъяське ини, эшъёсыз пӧлын вера «нош мон туннэ сое кари, сцена вылын выступать кари» шуэ! Озьы возьдаськонзэс быдто, шаплыгес луо, удмуртлыкез гажаны кутско. Удмурт дискотекаосын но туж мыло-кыдо экто Надежда Сапожникова, «Егит тулкым» сменалэн валтӥсь вожатоезРадъясьёс арысь аре маке выльзэ но ватсаны тыршо. Кылсярысь, туэ сменаез одӥг нуналлы кузьгес карыны луонлык шедьтӥзы, озьы ик пиналъёс понна мультфильм лэсьтонъя но блогер луонъя ӧръёс ватсазы. Со сяна, ужан амалъёссэс ӧжытак воштӥзы. Озьы, туэ вить пиналъёсты вожатойёслы юрттӥсьёс каризы, вожатойлэн ужезлы дышетӥзы. Вуоно арын соос асьсэос вожатойёс луозы ини. Пусъём, сменае вуэм пиналъёс пӧлын азьло аръёсы пыриськемъёсыз но вань. Надежда Сапожниковалэн кылъёсызъя, соос выль лыктэмъёслы удмуртлыке зымыны, со сяна, вожатойёслы но бадӟым юрттэт сёто. «Егит тулкым» смена 6-тӥ гудырикошконэ йылпумъяськоз. Пиналъёс анай-атайёссы азьын отчётной концерт возьматозы. Тодэ вайытом, 2020-тӥ арын сменае Грак ёросысь пиналъёс но вуылӥзы вал.  Тегъёс: Можга Удмуртия пиналъёс удмуртъёс  